ការសម្ភាសន៍របស់លោកពូ ប៊ិក អ៊ន់

ក៖ អ្នកសម្ភាសន៍ឈ្មោះ ហេង សុវណ្ណនរិន្ទ ខ៖ អ្នកត្រូវគេសម្ភាសន៍ឈ្មោះ ប៊ិក អ៊ន់

ពត៌មានសង្ខេបរបស់លោកពូ ប៊ិក អ៊ន់

លោកពូ ប៊ិក អ៊ន់ មានស្រុកកំណើតនៅស្រុកជីក្រែង ខេត្តសៀមរាប គាត់មានបងប្អូនចំនួន១២នាក់ តែសព្វថ្ងៃនៅសល់តែ៣នាក់ប៉ុណ្ណោះដោយសារតែបានបាត់បង់ជីវិតក្នុងសម័យប៉ុល ពតដ៏ឃោរឃៅ។ លើសពីនោះទៅទៀតគាត់ក៏បានបាត់បង់ឪពុករបស់គាត់ក្នុងសម័យនោះផងដែរ ទើបធ្វើឲ្យគាត់មាន ការឈឺចាប់ ហើយនេះក៏ជាមូលហេតុដែលជំរុញឲ្យគាត់ស្មគ្រចិត្តចូលធ្វើជាទាហានការពារប្រទេស។ គាត់មានរបួសជាច្រើនលើខ្លួនរបស់គាត់ ហើយសព្វថ្ងៃគាត់ក៏មានជំងឺប្រចាំកាយផងដែរ គាត់រស់នៅ ក្នុងក្រុងសៀមរាបជាមួយកូនចៅរបស់គាត់សព្វថ្ងៃនេះ។

ក៖ បាទជាដំបូងខ្ញុំសូមថ្លែងអំណរគុណដល់ដែលបានឲ្យខ្ញុំសម្ភាសន៍ពីប្រវិត្តរបស់លោកពូហើយការសម្ភាសន៍ណឹងត្រូវបានរៀបចំដោយសាកលវិទ្យាល័យមួយដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិក។ បាទ គោលបំណងរបស់សាកលវិទ្យាល័យគឺចង់សម្ភាសន៍ប្រវិត្តប្រជាជនខ្មែរ ដើម្បីរក្សារទុកប្រវិត្តប្រជាជនខ្មែរយើងឲ្យកូនចៅជំនាន់ក្រោយរបស់លោកពូអាចស្គាល់ពីប្រវិត្តរបស់ជីដូនជីតាហើយរៀនអំពីប្រវិត្តរបស់ពួកគាត់ណាលោកពូ បាទហើយចឹងនៅពេលដែលខ្ញុំសម្ភាសន៍លោកពូចប់ ខ្ញុំនឹងដាក់ការសម្ភាសន៏របស់លោកពូណឹងនៅក្នុងវេបសាយរបស់សាលាដែលមានឈ្មោះថា www.cambodiaoralhistory.byu.edu ណាលោកពូ ចឹងតើលោកពូយល់ព្រមឲ្យខ្ញុំដាក់សម្ភាសន៍របស់លោកពូចូលទៅក្នុងវេបសាយរបស់សាលាទេលោកពូ?

ខ៖ បាទ។

ក៖ បាទចឹងសម្រាប់ថ្ងៃខែដែលខ្ញុំសម្ភាសន៍នេះគឺ នៅថ្ងៃទី២៩ ខែកញ្ញា ឆ្នាំ២០២០ ហើយការសម្ភាសន៍នេះត្រូវបានធ្វើឡើងនៅភូមិធ្លកអណ្តូង សង្កាត់ស្លរក្រាមក្រុងសៀមរាប ខេត្តសៀមរាប ហើយខ្ញុំជាអ្នកសម្ភាសន៍ឈ្មោះហេង សុវណ្ណនរិន្ទ ហើយអញ្ចឹងខ្ញុំចង់ដឹងថាតើលោកពូមានឈ្មោះពេញឈ្មោះអ្វីដែរលោកពូ?

ខ៖ ឈ្មោះប៊ិក អ៊ន់។

ក៖ ចុះលោកពូមានឈ្មោះហៅក្រៅទេលោកពូ?

ខ៖ ហៅក្រៅគេហៅតាប៉ោក តាប៉ោក។

ក៖ អញ្ចឹងឆ្នាំណឹងលោកពូមានអាយុប៉ុន្មានហើយ?

ខ៖ ៥៥ឆ្នាំ។

ក៖ ចុះលោកពូចាំថ្ងៃខែឆ្នាំកំណើតរបស់លោកពូបានទេ?

ខ៖ អត់ចាំផងទាល់តែមើល។

ក៖ បាទមើលបន្តិចទៅឆ្នាំណាលោកពូ លោកពូមានឆ្នាំកំណើតនៅថ្ងៃទី៦ ខែមិនា ឆ្នាំ១៩៦៩ណាលោកពូ។ ស្រុកកំណើតរបស់លោកពូនៅឯណាដែរលោកពូ?

ខ៖ នៅបឹង ឃុំឬស្សីលក ស្រុកជីក្រែង ខេត្តសៀមរាប

ក៖ ចុះឆ្នាំខ្មែរលោកពូចាំថាកើតឆ្នាំណាដែរទេលោកពូ?

ខ៖ កើតឆ្នាំណាទេអត់ដឹងណា មិនដឹងឆ្នាំកើត

ក៖ ចុះលោកពូមានបងប្អូនចំនួនប៉ុន្មាននាក់ដែរលោកពូ?

ខ៖ បងប្អូនច្រើនណាស់ ១២នាក់ ខូចអស់ខ្លះហើយនៅសល់តែ៣

ក៖ ចុះលោកពូជាកូនទីប៉ុន្មានដែរលោកពូ?

ខ៖ កូនទី១ អ៊ន់ ហៀត កូនទី២ អរកូនទី១ អ៊ន់ ហ៊ាន កូនទី២អ៊ន់ សុខៃ មកទី៣អ៊ន់ សុឃីម មកដល់ទីចុងបញ្ចប់អ៊ន់ ហៀត។

ក៖ ណឹងលោកពូមានកូន៤នាក់មែនទេលោកពូ?

ខ៖ ៤នាក់។

ក៖ ចុះលោកពូមានបងប្អូន១២នាក់?

ខ៖ ១២នាក់។

ក៖ ចុះលោកពូជាកូនទីប៉ុន្មានដែរនៃគ្រួសារលោកពូណឹងណា?

ខ៖ ខ្ញុំទីកណ្តាលទី៣។

ក៖ មានបងប្អូនប្រុសប៉ុន្មានស្រីប៉ុន្មានដែរលោកពូ?

ខ៖ នៅប្រុស២ ស្រី៣។

ក៖ អញ្ចឹងលោកពូមានចងចាំសាច់រឿងអ្វីខ្លះទាក់ទងនិងបងប្អូនតាំងពីក្មេងៗមកទេលោកពូ? ធ្លាប់ធ្វើអ្វីខ្លះដែរជាមួយគ្នានៅក្មេង?

ខ៖ មិនដែលបានធ្វើអីទេនៅជំនាន់នោះ កាលសម័យនោះចប់សង្គ្រាមក៏នៅក្នុងសង្គ្រាមប៉ាដោយ ចូលធ្វើសង្គ្រាម តវ៉ា បាញ់គ្នាជាមួយប៉ុល ពត ចប់ចុងចប់ដើមទាល់តែគេ យួនទៅស្រុកគេរំសាយបានខ្ញុំចេញពីកន្លែងពេទ្យមក មកផ្ទះបណ្តោយ អត់បានកាតកាន់នឹងគេអត់លុយខែ។

ក៖ លោកពូចូលចិត្តធ្វើអ្វីដែរជាមួយបងប្អូនកាលនៅក្មេង? មានធ្វើស្រែចំការអីទេពេលនៅក្មេង?

ខ៖ អត់បានធ្វើទេខ្ញុំចេញសង្គ្រាមហើយ ចេញដើរសង្គ្រាមហើយ។

ក៖ បាទលោកពូ។

ខ៖ តាំងពីអាយុ១០ឆ្នាំ ចេញក្វោកយួនចូលក្វោកខ្ញុំចេញអត់ចូលប៉ាដោយ លាម៉ែលាអីទៅធ្វើសង្គ្រាម នឹកឃើញប៉ុលពតវាយកម្តាយយកបងប្អូនទៅសម្លាប់ នឹកឃើញក្តៅសងឈាមវិញតើ។

ក៖ ចុះកាលលោកពូទៅធ្វើទាហានណឹង លោកពូទៅឈរជើងនៅខាងណាវិញលោកពូ?

ខ៖ នៅខាងជំរុំតាទុម។

ក៖ នៅខេត្តសៀមរាបនេះដែរលោកពូ?

ខ៖ នៅខេត្តសៀមរាបយើងណឹងឯង នៅឧត្តមានជ័យយើងណឹងឯង នៅរៀនហ្វឺកហ្វឺនរួចបានគេរំសាយឲ្យនៅតាមក្រុុម។

ក៖ អញ្ចឹងពូរៀនទាហានដែរពូនែ?

ខ៖ បាទ ខ្ញុំរៀនអស់ហើយ ឆ្អែតអស់ហើយ។

ក៖ ចុះកាលោកពូរៀនទាហានណឹងលោកពូរៀនម៉េចខ្លះដែរ? លោកពូអាចប្រាប់បានទេគេបង្រៀនទាហានណឹងគេបង្រៀនមានអ្វីខ្លះដែរពូ?

ខ៖ រៀនដើម្បីនែទី១ណឹងយើង វាយខ្មាំងជំហានទី១យើងក្រាប ជំហានទី២យើងរកត្រង់សេ ជំហានទី៣យើងត្រូវបាញ់អត់មានរត់បានទេយើងត្រូវជីកលានដ្ឋានរត់ ជំហានទី៥យើងទប់នឹងវាអត់រត់ដកចេញបានទេដកប្រយ័ត្នវាឃើញដាក់ ចឹងយើងត្រូវនៅតាមលានដ្ឋានត្រង់សេរបស់យើង បាយយើងមានស្រេចបាយការតាកហើយទឹកមួយការដុង យើងដាក់ការដុងហើយៗស្រេចទុកគ្រាន់តែយើងហូបមួយចេប មួយចេបកុំឲ្យស្រេក យើងវាយដាច់ក៏ដោយមិនដាច់ក៏ដោយយើងដកឃ្លាចេញក៏យើងនៅតែក្នុងត្រង់សេយើងដែរ យើងមិនអាចដកបានទេទាល់តែមេបញ្ជារថាត្រូវដកណឹងបានយើងត្រូវដក។

ក៖ ចុះលោកពូធ្លាប់ប្រឈមមុខជាមួយសត្រូវយូរជាងគេប៉ុន្មានថ្ងៃដែរលោកពូ?

ខ៖ ៣យប់ ៣ថ្ងៃបានដាច់ ៣យប់ ៣ថ្ងៃបានវាយដាច់ដកវិញវ៉ៃនៅបកហឺន។

ក៖ វ៉ៃនៅឯណាលោកពូ?

ខ៖ វ៉ៃនៅបកហឺន ប៉ោយប៉ែតយើងណឹងវ៉ៃ៣យប់ ៣ថ្ងៃ បានវ៉ៃរបើកដាច់យកជ័យភ័ណ្ឌវា បានខ្ញុំកើតជាត្រូវគ្រាប់បានខ្ញុំវិលមកដេកពេទ្យគេយកមកដាក់នៅពេទ្យឧត្តមានជ័យបានខ្ញុំជាស្រួលបួលបានខ្ញុំមកផ្ទះដល់រំលងបានកន្លះខែគេថារំសាយទាហានអស់រលីងរំសាយទាហានទៅខ្ញុំវិលទៅអង្គភាពបែកបាក់គ្នាអស់ មិនអាណាទៅឯណា អាណីទៅឯណី ខ្ញុំក៏អត់កាតកាន់លុយកាក់នឹងគេ ដល់ចប់ពីនោះទៅចេះធ្វើការអីកើត តែកោង កោង វះពោះ។

ក៖ បាទណឹងហើយលោកពូបាទ លោកពូឆ្លងកាត់ច្រើនមែនទែននូវសង្គ្រាម។

ខ៖ ដាច់បាយដាច់ទឹក៣យប់៣ថ្ងៃក៏ឃើញដែរ ដេកហាលភ្លៀងហាលផ្គរក៏ឃើញដែរ អូ! កំសត់ណាស់លឺតែរ៉ៃយំង៉ែង៉ែក្នុងព្រៃ។

ក៖ កាលដែលលោកពូប្រឈមជាមួយសត្រូវណឹងនៅក្នុងព្រៃមានទេ?

ខ៖ នៅក្នុងព្រៃមិនមែននៅតាមភូមិទេ។

ក៖ នៅក្នុងព្រៃណឹងគិតថាពិបាកណាស់មែនទេពូនែ? ដោយសារគេពូនគេអីច្រើន ពិបាកដឹងថាគេនៅណានៅណីណាស់ពូនែ?

ខ៖ យើងទៅមីន មីនច្រើនណាស់តែទៅវាដាក់មីនអស់ហើយ ហើយយើងកុំឲ្យទៅយើងបង្អក់នៅតាមរាយរបស់វាតែឃើញយើងដោះ យើងចេះតែតើក តើក តើក យករពាត់មួយតើក តើក តើកប៉ះខ្សែយើងដោះ យើងកន្ត្រៃកាត់ ខ្សែវាក្រហមកាត់បន្តិចបន្តិច បន្តិចទៅព្រឹប យើងដោះយើងទៅមុខបន្តិចទៀត ហើយមីងស្គរវាដាក់មានដឹងទេ បើថាមិនដឹងទេជាន់ផ្ទះបណ្តោយ បានខ្ញុំកំពុងតែអាល័យដោះមីងណឹងបានគ្រាប់ផ្លោងវាមកត្រូវណឹងណា អត់ដឹងវាតែវ៉ែកវាដល់ហើយធ្លាក់មុខណឹង ប៉ឺង ប៉ឺងអត់ដឹងខ្លួនឯងត្រូវ ត្រូវទៅខ្ទប់ឃើញឈាមខ្ទប់ណឹងហើយប្រវិត្តខ្ញុំដាក់បាយដាច់ទឹក ស្មានថាស្លាប់ចោលម៉ែចោលឪហើយ ដល់ខ្ញុំចេញមកវិញម៉ែឪខូចបាត់ ចេញមកដល់ផ្ទះថាម៉ែខូចអស់ឪខូចអស់ ហើយខ្ញុំនឹកឃើញស្រែកយំរួចហើយខ្ញុំរកប្រពន្ធរកកូនឲ្យមានទីពឹងបង្អែកមានកូនមានចៅបានរស់រានមានជីវិតនិងគេទៅមុខ រឿងខ្ញុំកំសត់ណាស់ ប្រាប់ប្អូនឯងតែត្រង់ថា ដេកយប់ឡើងសព្វថ្ងៃណឹងដេកយប់ឡើងស្រក់ទឹកភ្នែកហូរមកឯង នឹកឃើញវែងឆ្ងាយណាស់ វានឹកឃើញថានិយាយរឿងសង្គ្រាម ដល់ខ្ញុំនឹកឃើញនិយាយអត់រួចដូចឆ្អែតចិត្ត ឆ្អិតថ្លើមណាស់ ណឹងប្រវិត្តខ្ញុំតស៊ូច្រើនណាស់ បានថាបងប្អូនទាំងអស់អត់នឹកឃើញគុណសម្បត្តិចំពោះខ្ញុំទេ ខ្ញុំឆ្អែតឆ្អន់អស់ហើយ ចេះតែធ្វើរបាយការណ៍ឡើងទៅអស់ឃើញបានអីក៏ឲ្យលុយខែមួយខែ១០០$ក៏ខ្ញុំយកដែរឲ្យតែបានចិញ្ចឹមមួយគ្រួសារមួយពោះ រស់ដូចកង្កែបបានឃើញតែមុខតទៅទៀត ដាច់ពីសង្គ្រាមមកក៏អត់ដោយសារសង្គ្រាមណឹងបើស្លាប់វិញស្លាប់បាត់ទៅហើយត្រូវគ្រាប់ ស្រែកឲ្យគេជួយ ជួយ គេមិនហ៊ានមកមកជួយទៀតកុំអីងាប់បាត់ហើយ។

ក៖ បាទលោកពូបាទដែលបានចែកចាយ ចុះម្តាយរបស់លោកពូមានឈ្មោះអ្វីដែរម្តាយលោកពូ?

ខ៖ ម្តាយខ្ញុំឈ្មោះយូ រិន ហើយឪពុកឈ្មោះណយ ប៊ិក។

ក៖ ចុះពួកគាត់មានស្រុកកំណើតនៅឯណាដែរលោកពូ?

ខ៖ នៅស្រុកកំណើតនៅបឹង។

ក៖ នៅបឹង ឃុំឬស្សីលក ស្រុកជីក្រែងណឹងដែរ?

ខ៖ បាទនៅជីក្រែងណឹងឯង។

ក៖ ចុះលោកពូចាំថ្ងៃខែឆ្នាំកំណើតរបស់ពួកគាត់ទេលោកពូ?

ខ៖ ថ្ងៃខែឆ្នាំកំណើតគាត់ខ្ញុំមិនចាំផង។

ក៖ បាទអត់អីទេលោកពូ ចុះម្តាយរបស់លោកពូគាត់ជាមនុស្សបែបណាដែរកាលណឹង? គាត់ជាមនុស្សកាច ឬក៏មនុស្សស្លូតដែរម្តាយលោកពូ?

ខ៖ អូ! ម្តាយខ្ញុំគាត់អត់សូវកាចទេ បានតែខឹងកូនចៅម៉ុងម៉ាំង ម៉ុងម៉ាំងមួយភ្លែតទៅតែបាត់កូនចៅហៅឲ្យហូបបាយហូបទឹក។

ក៖ ចុះគាត់បានខូចហើយមែនទេលោកពូ?

ខ៖ ខូចអស់ហើយ ខ្ញុំចេញពីសង្គ្រាមមកគាត់ខូចបាត់ទៅគាត់ខូចទាំងពីរណឹងបានខ្ញុំតក់ស្លុក តក់ស្លុករឿងម៉ែឪស្លាប់។

ក៖ ចុះកាលដែលពួកគាត់នៅរស់ណឹង ពួកគាត់ប្រកបការងារអ្វីដែរដើម្បីចិញ្ចឹមជីវិតលោកពូ?

ខ៖ គាត់ដើរលក់តែនំអាកោរ គាត់ធ្វើតែនំអាកោរ។

ក៖ ចុះរបស់លោកពូវិញធ្វើការអ្វីដែរលោកពូ?

ខ៖ ឪពុកខ្ញុំមានធ្វើអីមានតែស្រែគាត់ និងត្រី គាត់រកត្រី ដល់មកកូនៗក៏ជួយកម្លាំងគាត់ដែរ ដល់មកអាបងក៏ស្លាប់ ម្តាយក៏ស្លាប់ ស្លាប់ដោយសារចេះឯង។

ក៖ ចុះឪពុករបស់លោកពូគាត់ជាមនុស្សបែបណាដែរ? គាត់កាច ឬក៏គាត់ស្លូតដែរ?

ខ៖ គាត់អត់កាចទេ ម៉ឹស ម៉ឹសគិតតែ សើចញឹមសើចញឹមគាត់មិនដែលកាចដាក់បងប្អូនណាទេតែកុំឲ្យធ្វើឲ្យគាត់ខឹង។

ក៖ ចុះលោកពូនៅចងចាំសាច់រឿងអ្វីខ្លះដែរទាក់ទងនិងឪពុកម្តាយរបស់លោកពូ?

ខ៖ កាលនោះមិនទាន់ចងចាំរឿងឪពុកម្តាយទេកូនបានគេដឹងអស់ពីព្រោះខ្ញុំវា កើតទាន់ដែរប៉ុន្តែបងប្អូមិនបាននៅ ជុំនៅសម័យនោះក៏ខ្ញុំចេញទៅ ខ្ញុំប្រាប់ម្តាយម៉ែខ្ញុំសុំទៅធ្វើសង្គ្រាមហើយ ទៅធ្វើទាហានហើយម៉ែឯងគិតម៉េច ម្តាយខ្ញុំស្រែកយំហីកូនអើយកូនឯងម៉េចចង់ទៅបានអ្នកណារកស៊ីចិញ្ចឹមម៉ែ ខ្ញុំថានេះបងៗមានតើ ដល់កូនឯងទៅក៏ទៅចុះ ហើយគាត់ហែកតែចុងសារ៉ុងវិញឲ្យញាក់តែករជាប់ ដល់ខ្ញុំខុសមាត់តែជេរនែវាគ្រាប់មកច្រើនពេក គ្រាប់មកច្រើនកុំអីមិនភ្លត់មាត់គេជេរទេ ខ្ញុំថាមិនឡើងទៅអាត្រូវគ្រាប់ បានគ្រាប់មកដល់ម៉ាំង ខុសមាត់តែប៉ុណ្ណោះឯង ច្រឡំច្រឡោតមាត់ម៉ែប្រាប់ហើយប្រាប់ទៀត ថាកូនអើយមានសង្គ្រាមកុំឲ្យជេរគេឲ្យសោះភ្លត់អានោះឯងបន្តិចបានត្រូវ។

ក៖ ចុះលោកពូមករស់នៅទីនេះអស់រយៈពេលប៉ុន្មានឆ្នាំហើយលោកពូ?

ខ៖ ប៉ុន្មាន ៥ឆ្នាំហើយ។៊

ក៖ ចុះពីមុនណឹងលោកពូរស់នៅឯណាដែរលោកពូ?

ខ៖ ពីមុនរស់នៅណោះឯងប៉ុន្តែដល់នេះក៏ខ្ញុំមកនេះយូរគ្រាន់ដែរហើយប៉ុន្មានឆ្នាំទេ ប្អូនខ្ញុំនៅទាហានមុននោះ កន្លែងត្រង់ណេះកន្លែងកាំភ្លើងធំនេះត្រង់ណេះ កន្លែងកាំភ្លើងធំ ខ្ញុំដឹងអស់ចុះគេដកមកនៅឈរជើងនៅនឹងផ្សារក្រឡាញ់វិមានសព្វ វិមានសព្វណឹងលើកមុនមានណាសុទ្ធតែព្រៃតើកន្លែងមន្ទីរពេទ្យកុមារ សម័យនោះខ្មោចងាប់ ងាប់ត្រូវគ្រាប់ស្លាប់មួយជួរនេះសុទ្ធតែខ្មាំងហើយ ត្រូវគ្រាប់មកកប់នៅវិមានសព្វយើង ដែលយកមកកាលខ្ញុំគេដកមកឈរជើងនៅនេះហើយគេដកទៅវិញបានខ្ញុំនៅខាងដើរស្មើ ដើរ ដើរចល័តជាប់ ចល័តតែជាមួយកាំភ្លើងធំ។

ក៖ ចឹងកាលនៅសម័យប៉ុល ពតណឹងលោកពូធ្វើទហាន។

ខ៖ ទាហាន។

ក៖ ចឹង លោកពូនៅតែខេត្តសៀមរាបង និងខេត្តបន្ទាយមានជ័យទេ?

ខ៖ បាទ ចល័តស្មើ ត្រង់ណាមានខ្មាំងច្រើនគឺថាមានមុខចូលប្រយុុទ្ធហើយ។

ក៖ នៅជួរមុខម៉ងលោកពូ?

ខ៖ នៅជួរមុខតើអត់មានថយក្រោយដូចគេទេ គេបានវ៉ៃឈ្នាន់ខ្ញុំអត់ឈ្នាន់ទេគេឲ្យនៅមុខ សង្គ្រាមខ្លាំងគេយកខ្ញុំទៅដាក់ហើយ សុទ្ធតែយកពួកអាចិត្តដាច់ចឹងបានខ្ញុំនឹកឃើញច្រឡំទៅជេរម្តាយគេទេបានត្រូវនោះ បានខ្ញុំចេញមក មកដល់ម៉ែឪខូចអស់ តក់ស្លក់បានខ្ញុំរកប្រពន្ធឲ្យមានទីពឹងកុំឲ្យពិបាក។

ក៖ ចុះលោកពូនៅចាំឈ្មោះជីដូនជីតាខាងម្តាយរបស់លោកពូមានឈ្មោះអ្វីដែរលោកពូ?

ខ៖ យូ រិន។

ក៖ ជីដូនជីតាយាយតាខាងម្តាយណា?

ខ៖ បាទ យាយយូ។

ក៖ ចុះលោកតាវិញ?

ខ៖ តាប៊ិក់ ណយ ឈ្មោះណយ ប៊ិក់។

ក៖ ឪពុករបស់់លោកពូឈ្មោះណយ ប៊ិក់ ចឹងលោកពូឈ្មោះប៊ិក់ អ៊ន់ ហើយតារបស់់លោកពូឈ្មោះ តាណយ។ ចុះខាងឪពុកវិញលោកពូ? មានឪពុកម្តាយខាងម្តាយ និងឪពុកម្តាយខាងឪពុក។

ខ៖ ខ្ញុំមិនបានចាំដែរមិនដឹងប្រវិត្តគាត់ ខ្ញុំមិនសូវបាននៅផ្ទះដែរណឹងបើកូនបងគេដឹងតែកូនបងគេខូចទៀត។

ក៖ ចុះលោកពូមានបងប្អូនឬក៏សាច់ញាតិដែលរស់នៅក្រៅប្រទេសទេពូ?

ខ៖ មិនមានទេ។

ក៖ ចុះភរិយារបស់លោកពូមានឈ្មោះអ្វីដែរលោកពូ?

ខ៖ ភរិយាខ្ញុំឈ្មោះវ៉ាន់ ខុន។

ក៖ ចុះលោកពូបានរៀបអាពាហ៍ពិពាហ៍ជាមួយភរិយាណឹងនៅឆ្នាំណាដែរលោកពូ?

ខ៖ ឆ្នាំណាទេមិនបានចាំផងមិនដឹងឆ្នាំណាទេយកគ្នា។

ក៖ ប្រហែលជាប៉ុន្មានឆ្នាំដែរលោកពូ?

ខ៖ ជាង២០ឆ្នាំហើយ។

ក៖ កូនលោពូបងគេអាយុប៉ុន្មានដែរលោកពូ?

ខ៖ កូនបងអាយុ ១៥ ៣០ឆ្នាំហើយ។

ក៖ អញ្ចឹងរៀបការឡើង៣០ឆ្នាំជាងហើយណឹង។ ចុះការរៀបការណឹងត្រូវបានរៀបចំឡើងដោយឪពុកម្តាយឬក៏រៀបចំឡើងដោយចិត្តខ្លួនឯងដែរលោកពូ?

ខ៖ ចិត្តឯងទេ។

ក៖ ហើយលោកពូរៀបការណឹងនៅជីក្រែងមែនលោកពូ?

ខ៖ នៅជីក្រែងណឹងឯង។

ក៖ ចុះកាលណឹងលោកពូមានជូនថ្លៃជំនូនប៉ុន្មានដែរទៅកាន់ភរិយាលោកពូ?

ខ៖ នោះមានបានប៉ុន្មានកាលនោះស្រាអាអង្គុញគីង្គក់៥ដប ស្រាអង្ករអី មិនបានបារីឯណាទំនើបកាលណឹងមានតែមូលថ្នាំខ្លាំងពីជំនាន់នោះ។

ក៖ ចុះលោកពូអាចប្រាប់ពីពេលវេលាដំបូងដែលជួបជាមួយភរិយាទេ? ថាស្គាល់គ្នាដោយរបៀបណា? ហើយស្រលាញ់គ្នាដោយរបៀបណាដែរលោកពូ?

ខ៖ អូ ឃើញគេអត់ម៉ែអត់ឪដែរក៏នឹកឃើញខ្ញុំក៏អត់ដែរកំព្រីកំព្រារខ្ញុំទៅយកគេអ្នកដែលក្រដូចគ្នាទៅ ខ្ជិលយកគេអ្នកសំណំខ្លាចគេដៀលពូជដៀលអំបូរឃើញគ្នាក៏ស្រលាញ់គ្នាទៅ បបួលគ្នាយកទៅប៉ុណ្ណោះឯង។

ក៖ ចុះហេតុអ្វីក៏លោកពូជ្រើសរើសរៀបការជាមួយភរិយារបស់លោកពូដែរលោកពូ?

ខ៖ ឃើញគេទៅស្រណោះអាណិត អាណិតទៅក៏បបួលយក។

ក៖ អាណិតគាត់ក៏រៀបការជាមួយគាត់ទៅ?

ខ៖ បាទ ឯណោះក៏អត់ម៉ែឯណេះក៏អត់ម៉ែដែរ អត់ទាំងអស់គ្នាក៏នឹកឃើញនាំគ្នាយកគ្នាទៅដៃកាន់កម្សត់កម្រជាមួយគ្នា។

ក៖ ចុះលោកពូចេះអាន និង ចេះសរសេរអក្សរខ្មែរទេពូ?

ខ៖ អត់។

ក៖ អញ្ចឹងលោកពូអត់បានទៅរៀនទេកាលនៅក្មេងលោកពូ?

ខ៖ មានបានរៀនអីកាលពីជំនាន់នោះ មកជំនាន់បេះព្រលិតអាបបរមានសូវបានរៀនឯណា កាលនោះនៅជំនាន់នោះវាស៊ីបបរវ៉ល់បបរដាក់ បងប្អូនប៉ុន្មានគ្រួសារប៉ុន្មានថា៥នាក់ ៥វែកហូបមិនដែលឆ្អែតផងស៊ីតែគល់ល្ហុងគល់ចេក បបរព្រលិតដាក់ឲ្យស៊ីចឹងបានថា។

ក៖ ចុះលោកពូមានមិត្តភិក្តដែលស្និតស្នាលធំធាត់មកជាមួយគ្នាទេលោកពូ? មានទេលោកពូ?

ខ៖ អត់។

ក៖ ចុះអត់មានអ្នកធ្វើទាហានអីស្និតស្នាលជាមួយគ្នាអីទេលោកពូ?

ខ៖ អត់។

ក៖ ចុះលោកពូធ្លាប់ធ្វើស្រែចំការទេលោកពូ?

ខ៖ ស្រែចំការបានធ្វើម្តងប៉ុណ្ណោះឯង ដល់សង្គ្រាមចឹងក៏ត្រូវរកក៏គេរើសទៅចូលធ្វើ បាទធ្វើសង្គ្រាមបណ្តោយ។

ក៖ ចុះលោកពូធ្លាប់ប្រកបអាជីវកម្មអីទេលោកពូ? ដូចជាចិញ្ចឹមគោ ចិញ្ចឹមជ្រូក ចិញ្ចឹមមាន់អីទេលោកពូ? លោកពូធ្លាប់ទេ?

ខ៖ មិនមានចិញ្ចឹមអីខ្ញុំគោក៏អត់អីក៏អត់ថាម៉ែឪខ្ញុំកំសត់ណាស់មកដល់អត់ឃើញមានគោ ក្របី មានអីមិនដឹងថាបងប្អូនក៏អីខ្ញុំមកដល់នេះក៏អត់ឃើញណឹងណា វាបាត់ម៉ែបាត់អីនៅតែបង បាននៅជាមួយបងបានថានឹកឃើញអរខ្ញុំមិននៅទេ អញយកប្រពន្ធហើយ បានទៅយកប្រពន្ធទៅ។

ក៖ ចុះសព្វថ្ងៃណឹងបងប្អូនរបស់លោកពូរស់នៅឯណាដែរលោកពូ?

ខ៖ នៅឯស្រុកណឹងឯង។

ក៖ នៅជីក្រែង?

ខ៖ បាទ។

ក៖ អញ្ចឹងលោកពូនៅក្នុងជីវិតណឹងលោកពូមានឧបសគ្គ ឬក៏ផលពិបាកណាដែលធំជាងគេក្នុងជីវិតរបសលោកពូដែរ? លោកពូអាចរៀបរាប់បន្តិតបានទេលោកពូ?

ខ៖ មិនមានឧបសគ្គអីមានតែអត់ហូប ប៉ុណ្ណោះឯង ឧបសគ្គមានអីនឹកឃើញគិតថាអត់ហូបអត់អីចុកនោះ បើបានហូបបានចុកហូហៀរបរបូដូចគេមានលុយចាក់ថ្នាំចាក់ដង្កូវខ្ញុំទើបមកពីកន្លែងពេទ្យដែរណឹង ឈឺបង់លុយថ្លៃសេវាពេទ្យអស់ឡើងច្រើនដោយសារវះកាត់ណឹងឯង ដាច់បាយមួយអាទិត្យទើបតែមកមើលរបកស្រការអស់ មើលពោះមិនស្រួលទៀតអត់លុយកាក់ បើមានប្រាក់កាក់ទៅចេះតែមើលខ្លួនចាក់ថ្នាំចាក់អីទេទៅ បើអត់ថ្នាំសេ្រចហើយខ្ញុំសព្វថ្ងៃ តែអត់ថ្នាំលេបចាប់ផ្តើមធ្វើហើយធ្វើទុក គ្រុន គ្រុននោះគ្រុនដាច់បាយ។

ក៖ អត់ទោសលោកពូ លោពូមានជំងឺអ្វីដែរលោកពូ?

ខ៖ មិនមានជំងឺអី ជំងឺតែអាឈឺក្អកហត់នេះឯង ហើយអាពិការណឹងឯង ពិការនិងវះពោះណឹងឯង នេះអាជើងនេះកុំអីពេទ្យកាត់បាត់ទៅហើយប៉ុន្តែអត់ឲ្យកាត់ បើថាកាត់អានេះទៀតស្រេចហើយ មានកូនចៅណាទៅនេះទេកូនចៅគេបានប្តីបានប្រពន្ធទៅអស់ទៅក៏ពិបាកយ៉ាប់វេទនាគ្រួសារ អាចម៍នោមៗក៏យ៉ាប់វ៉ល់វិប្រដោយ ដឹងចឹងទៅខ្ជិលឲ្យកាត់។

ក៖ អញ្ចឹងឃើញថាតាំងពីក្មេងរហូតមកដល់ពេលនេះតើជីវិតរបស់លោកពូមានការផ្លាស់ប្តូរអ្វីខ្លះដែរលោកពូ?

ខ៖ មានផ្លាស់ប្តូរអីមានតែឈឺថ្កាត់ណឹងបងអើយ អត់ទាំងបាយហូប។

ក៖ ចុះកាលពីក្មេងមកលោកពូធ្លាប់មានក្តីស្រម៉ៃពេលធំឡើងចង់ធ្វើអ្វីទេលោកពូ?

ខ៖ ប្រុងឡើងបំរ៉ុងនិងធ្វើស្រែធ្វើអីណឹងឯងប៉ុន្តែដល់វាសង្គ្រាម មានកើតឡើងសង្គ្រាមក៏បានធ្វើសង្គ្រាមណឹងឯង។

ក៖ អញ្ចឹងលោកពូបានឆ្លងកាត់សម័យសង្គ្រាមច្រើនមែនទែន ចឹងនៅសម័យប៉ុល ពតណឹងលោកពូទៅធ្វើសង្គ្រាម លោកពូអត់បានចល័តជាមួយប៉ុល ពតនឹងគេមែនទេលោកពូ?

ខ៖ ចល័តដែរដើរចល័ត លើកទំនប់លើកភ្លឺស្រែ លើកមកវិញហូបតែបបរអត់បានសម្រាកទេ គេថាដល់ម៉ោងហើយទៅទៀត ធ្វើទៀត ដល់គេដាក់ទូងៗ ខ្ញុំនឹងឃើញអន់ចិត្តបានខ្ញុំចេញទៅធ្វើសង្គ្រាម ប្រសិនជានៅសងសឹកវិញហើយ បានឯងណឹងវ៉ៃវ៉ៃដល់ករ បើគេឯងអត់វ៉ៃ វ៉ៃតែខ្ញុំ មើលទៅមានបាបកម្មមិនទាន់បានសម្លាប់ផង សម្លាប់ខ្លួនឯងណឹងឯង មានបាប ឈាមតាមសងឈាមហើយ វាធ្វើចិត្តអាក្រក់ អាក្រក់តាម ទេវតាវាមើលឃើញដែរសម័យនោះ។

ក៖ ចុះលោកពូកាលសម័យប៉ុល ពតណឹង ពូចល័តណឹងភាគច្រើនគេឲ្យធ្វើការងារអ្វីខ្លះដែរពូ? ពីម៉ោងប៉ុន្មានដល់ម៉ោងប៉ុន្មានដែរ?

ខ៖ ក្រោកពីម៉ោង៤ ម៉ោង៤យប់ ដល់ពេលទំនប់បាក់ទឹកធ្លាក់មកហ៊ូចេះក្រោកចាប់ផ្តើមហើយ បើថាអត់ អត់អីទ្រាប់បាតដាក់ភីភូស៤ ៥ ៦ ទៅទ្រាប់បាត់ នេះជំនាន់អាត្រូវគ្រាប់នោះ វ៉ៃចោលសំបើមណាស់។

ក៖ វ៉ៃចោលឆៅៗចឹងម៉ងលោកពូ?

ខ៖ ហូ មួយដំបងឃើញទៅហើយ ភឺសព្រុស ភឺសព្រុស ដួលទៅក្នុងទឹកណឹង មានឈើចំណារចាររួចអស់ទៅហើយមានលំបាកអីទេសុទ្ធតែទ្រាប់បាតវាហើយឲ្យមានម្ចាស់ មួយជួរទំនប់ម្កាក់ទំនប់អីណឹងសុទ្ធតែមានហើយ ឪពុកខ្ញុំអីធ្លាប់ទៅលើកទំនប់។

ក៖ ចុះកាលដែលលោកពូលើកទំនប់ណឹង លើកនៅឯណាដែរលោកពូ?

ខ៖ ទំនប់ម្កាក់។

ក៖ អរ ទនប់ម្កាក់ បាទ។

ខ៖ ហាលព្រុល ហាលប្រាយើង កំពង់ក្តីយើងណឹង ខ្ញុំតស៊ូមិនចេះតិចប្រវិត្តទេ បាននឹកឃើញស្រណោះខ្ញុំចេញសង្គ្រាមបណ្តោយចេញធ្វើសង្គ្រាម សងសឹក។

ក៖ ចុះកាលណឹងលោកពូនៅចល័តទេ តែធ្វើម៉េចពូចេញទៅធ្វើសង្គ្រាមកើតដែរលោកពូ?

ខ៖ បានយួនចូលហើយ រំសាយយួនចូលមកបានមួយហឺ កាំបិត ភ្គាក់ តុកតាក់ទៅក៏ខ្ញុំក៏បានរត់មករកម៉ែឪវិញ បានរត់មកនៅស្រុកនាំម៉ែឪរត់មកនៅស្រុកវិញបាននៅគ្រាន់ទៅគេថាចប់ហើយយួនចូលមកដល់ហើយចប់សង្គ្រាមហើយ ចប់សម័យនោះក៏ ចាប់ផ្តើមរើសទាហានហើយ រើសទាហានក៏ ខ្ញុំស្មានតែគេហៅទៅប្រជុំធ្វើអីគេថាហៅមកកំម្លោះៗត្រឹមអាយុត្រឹម១១ឆ្នាំ រកទៅប្រជុំនឹងគេទៅប្រជុំក្រោមដើមឈើ មានសាលាមានអីអត់មានសាលាទេនៅកណ្តាលវាលក្រោមដើមច័ន្ទ ដល់ទៅគេដាក់មេភូមិឲ្យនេះក្រុម អ្នកណាស្មគ្រចិត្ត ស្មគ្រចិត្តធ្វើទាហាន ខ្ញុំធ្វើមួយហើយ អ្នកណាស្មគ្រចិត្តលើកដៃលើកមុនគេព្រុស ចាប់ផ្តើមធ្វើប៉ាដោយមកដល់គេបញ្ជូនទៅផ្សារភូមិអូរដល់តោះឡើងឡានមកសៀមរាបអាងក្រពើជិតអាងក្រពើ ជូនដល់នោះឯង ដាក់នៅនោះឯង នៅនោះបើកខោអាវឲ្យរួចបានឡើងឡាននោះទៅឧត្តមានជ័យ ទៅហ្វឹកហ្វឺនរៀននៅឯនោះឯង ហ្វឹកហ្វឺនរួចហាត់រៀនចេះអស់ ដើរស្មើដើរអីអស់ រៀនបាញ់ស៊ីប អាណាបាញ់បានចូលលេខមួយគេបានសញ្ញាប័ត្រ អាណាអត់ បាញ់អត់ចំលេខមួយអត់បានសញ្ញាប័ត្រ បានគេបំបែកនោះឯង ជប់លៀងរួចអីរួចបែកជាក ជាខ ឃ ដើរដាក់តាមខតាមគ អានេះនៅឃនេះ អានោះនៅឯនោះបែកបាក់គ្នាឯងអស់ បាននៅចំសង្គ្រាមគេឲ្យនៅចេញដើរស្មើបណ្តោយ ដើរចល័តខាងចល័ត ប្អូនខ្ញុំទេនឹកឃើញខ្ជិលចង់នៅអានេះ ចង់មើលសាកមើលចេញដើរចល័តតែគេឲ្យនៅខាងកាំភ្លើងធំ នៅខាងកាំភ្លើងធំនិងគេ។

ក៖ អញ្ចឹងលោកពូជំនាញខាងកាំភ្លើងធំមែនលោកពូ?

ខ៖ នៅខាងដើរថ្មើរទេគេអ្នកកាំភ្លើងធំនៅអ្នកជើងចាស់ប៉ុន្តែទៅនៅជាមួយ យើងនៅមួយ ខមួយខនៅខ៣។

ក៖ ចង់សួរទាក់ទងនិងចំណង់ចំណូលចិត្តលោកពូ តើលោកពូចូលចិត្តពិសារម្ហូបអ្វីដែរលោកពូ? ម្ហូបណាចូលចិត្តជាងគេដែរ?

ខ៖ ចង់មានកម្លាំងមិនចង់ហូបអីទេមានតែសាច់គោសាច់ជ្រូកណឹង ហើយស្បៀងមានហូបគ្រប់គ្រាន់មានលុយចាយបរបូណ៌គ្រាន់ទិញថ្នាំចាក់ថ្នាំ ឲ្យបានរស់រានមានជីវិតគ្រាន់ឃើញគ្រាប់ភ្នែកគ្រាប់ច្រមុះដូចគេដូចឯងប៉ុណ្ណោះឯង ខ្ញុំដាក់អង្ករបានតិចក៏ទៅតាមប៉ុណ្ណោះឯង ខ្ញុំចេះតែក៏សាងខ្លួនបកទៅមុខក៏បានឃើញអ្នកតូចអ្នកធំទៅមុខទៀត។

ក៖ ចុះលោកពូចូលចិត្តស្តាប់ចម្រៀងទេកាលនៅក្មេង?

ខ៖ អូ ខ្ញុំចូលចិត្តណាស់ ខ្ញុំចូលចិត្តតែភ្លេងការនិងកែវ សារ៉ាត់។

ក៖ ចុះអត់ចូលចិត្តលោកតាស៊ីន ស៊ីសាមុតទេលោកពូ?

ខ៖ ចូលចិត្តស៊ីន ស៊ីសាមុត។

ក៖ បទណាដែលលោកពូចូលចិត្តជាងគេដែរក្នុងចំណោមបទគាត់ទាំងអស់?

ខ៖ ទុកអ្វីមិនស្មើ។

ក៖ ចុះលោកពូចេះលេងឧបរកណ៍តន្រ្តីអីទេលោកពូ?

ខ៖ អត់ទេ។

ក៖ អត់ចេះលេងភ្លេងអីទេ?

ខ៖ អត់រៀនលេងនិងគេដែរតែលេងមិនកើត។

ក៖ ចុះនៅក្នុងក្រុមគ្រួសារអីមាននរណាចេះទេលោកពូ?

ខ៖ មានអ្នកណាចេះ នេះកូនគេចេះឲ្យគេហាត់រៀនតើ កូនឯងខំអាជីពកូនឯងប្រឹងមែនទែនកូន ចំណេះបានយើងកូនជឿតាមពាក្យពុកទៅ ពុកចាស់ហើយចេះតែដាស់តឿនកូន ពង្រីកឲ្យកូនចេះដឹងចេះគោរពបងចេះគោរពប្អូនចេះគោរពមីងមារកុំឲ្យឆ្គង យើងចេះស្រលាញ់បងយើង យើងចេះស្រលាញ់ញាតិយើងឲ្យច្បាស់កុំឲ្យដើរធ្វើអំពើអាក្រក់ មិនអាចរស់នៅបានយូរទេគេស្អប់ទៅវិញទេ ចេះតែណែនាំកូនចៅទាន់ឪពុកនៅ ពុកចេះតែកោក កោក កោក ឲ្យកូនខំរៀនសូត្រឲ្យចេះដឹងទៅមុខ ទោះបីជាពុកស្លាប់ទៅក៏ពុកបិទភ្នែកជិតដែរ បើកូនមិនចេះនៅល្ងិតល្ងង់ បានកូនធ្វើការធំធ្វើការទៅអឺ ពុកចេះតែអរឡើងមានមុខមានមាត់ អាណឹងពីកូន ដូចលោកថាចឹងទំពាំងវាស្នងឬស្សី បាទខំប្រឹងរៀនហាត់គុណ អក្សរ ចំណេះបានយើង ម៉ែឪយើងណែនាំថា យើងគិតតែពឺតរកគិតតែពីពឺតធ្វើ រៀនហើយរៀន រៀន មានបងប្អូនណាបង្ហាត់យើងរៀនឲ្យចេះ បានទៅខាងព្រះយេស៊ូវណឹងឲ្យនៅនេះឯងបានចេះ ចេះតែខំរៀន កូនឯងរៀនទៅ គេបង្ហាត់ក៏រៀនទៅ រៀនសូត្រទៅ។

ក៖ ចុះលោពូមានអ្វីចង់ផ្តាំរផ្ញើរទៅកាន់កូនចៅជំនាន់ក្រោយរបស់លោកពូទៀតទេលោកពូ?

ខ៖ អត់មានទេ មានតែប៉ុណ្ណោះឯងមានតែណែនាំកូនប៉ុណ្ណោះឯង ផ្តែផ្តាំប៉ុណ្ណោះឯងឲ្យខំរៀនខំសូត្រ។

ក៖ បាទលោកពូ អញ្ចឹងជាចុងបញ្ចប់នេះសូមអរគុណដល់លោកពូដែលបានចំណាយពេលវេលសម្ភាសន៍ជាមួយខ្ញុំ ខ្ញុំសូមជូនពរឲ្យលោកពូមានសំណាងល្អ មានសុខភាពល្អ និងមានសុភមង្គល៕